b'\n_START_ARTICLE_\nMike Dunn (snooker)\n_START_SECTION_\nKariera\n_START_PARAGRAPH_\nDunn trenutno prebiva v Redcarju. Profesionalec je postal leta 1991. Njegov najbolj\xc5\xa1i dose\xc5\xbeek na jakostnih turnirjih je bila uvrstitev v osmino finala na turnirju Malta Cup 2005, na katerem je izlo\xc4\x8dil Marca Fuja in Davida Grayja, dokler ga ni premagal Matthew Stevens z izidom 5-3._NEWLINE_Leta 2002 je uresni\xc4\x8dil \xc5\xbeivljenjske sanje, potem ko se je uvrstil na glavni del turnirja Svetovnega prvenstva. Na prvenstvu je nastopal kot 72. postavljeni igralec in \xc5\xa1e enkrat izpadel proti Stevensu, rezultat je bil 6-10.  Leta 2001 se je kvalificiral na glavni del turnirja Thailand Masters, kar je bil njegov prvi nastop na glavnem delu turnirja katerega od jakostnih turnirjev na drugih celinah. _NEWLINE_V sezoni 2006/07 se je uvrstil med najbolj\xc5\xa1ih 32 igralcev na dveh turnirjih: Northern Ireland Trophyju 2006 in UK Snooker Championshipu 2006. Na turnir Shanghai Masters, prvi turnir sezone 2007/08, se je uvrstil po kvalifikacijah, a ga je nato \xc4\x8dakal \xc5\xa1e wildcard krog, v katerem je izgubil proti doma\xc4\x8dinu Yu Deluju.  V tisti sezoni je bil blizu tudi uvrstitvi na glavni del turnirja Welsh Open 2008, v kvalifikacijah ga je zadnja ovira, Angle\xc5\xbe John Parrott, tesno premagala s 5-4. _NEWLINE_Sezona 2009/10 je bila zanj \xc5\xbee osma sezona zapored, v kateri je zasedal mesto med 64 najbolj\xc5\xa1imi igralci sveta po svetovni jakostni lestvici. Na tej je bil doslej najbolje uvr\xc5\xa1\xc4\x8den prav v trenutni sezoni, na njej v tej sezoni dr\xc5\xbei 38. mesto._NEWLINE_Dunn vadi v snooker centru The Hartlepool Snooker Centre v Hartlepoolu. Njegov najvi\xc5\xa1ji niz v karieri zna\xc5\xa1a 138 to\xc4\x8dk. Dunna za promocijsko delo pogosto uporabljajo tudi na Svetovni snooker zvezi, med drugim je sodeloval pri predstavitveni zabavi turnirja UK Snooker Championship 2007.'